Poliisi iski 57 ravintolaan Helsingissä – tässä on tulos

Kuvituskuva. Teemu Vestovuo

Riikka Jokinen

Helsingin poliisi on iskenyt kaikkiaan 57 ravintolaan Helsingissä.

Perjantaina 19.2. ja 5.2. toteutettujen valvontaiskujen kohteina olivat pääosin Helsingin keskustan alueella tai sen tuntumassa sijaitsevat ravintolat ja baarit.

Helsingin poliisilaitoksen ylikomisario Jere Roimu kertoo, että poliisi kirjoitti iskujen seurauksena kolme rikosilmoitusta.

– Yksi rikosilmoituksista liittyi huumausainerikokseen. Tiettävästi ravintolassa on välitetty huumeita. Lisäksi yhdestä ravintolasta löytyi luvaton kaasusumutin, hän kertoo.

Poliisi otti myös kaksi henkilöä rikosperusteisesti kiinni ja kirjoitti viidet sakot.

– Sakot liittyivät pääasiassa ulkomaalaisrikkomuksiin eli tarkemmin oleskelulupa-asioihin sekä myös työaikarikkomuksiin.

Ravintoloille annettiin 18 huomautusta. Ne liittyivät esimerkiksi lupa-asioihin, työvuorolistoihin ja varauloskäyntien merkitsemisiin.

Kaikkiaan valvontaiskun kohteeksi joutuneista 57 ravintolasta vain puolet selvisi ilman minkäänlaista huomautusta. Roimun mukaan tulos on normaali.

– Pientä huomautettavaa löytyy usein, hän sanoo.

Valvontaiskuun osallistuivat Helsingin poliisilaitoksen lisäksi ainakin Rajavartiolaitos, Etelä-Suomen aluehallintovirasto ja Tulli.Poliisi tekee yhteistyökumppaneidensa kanssa vastaavanlaisia iskuja säännöllisin väliajoin.

– Tämän lisäksi poliisi tekee myös pienimuotoisempia tarkastuksia omin voimin, Roimu taustoittaa.

Seuraava isompi valvontaisku on luvassa maaliskuun alussa. Tuolloin Helsingin, Itä-Uudenmaan ja Länsi-Uudenmaan poliisilaitokset tekevät yhdessä iskun, jonka tarkoituksena on löytää laittomasti maassa olevia henkilöitä. Isku kohdistuu pääasiassa Helsinkiin, Vantaalle ja Espooseen.